KTIS ยันขายหุ้น big lot เป็นไปตามแผนปรับโครงสร้างบริษัท
KTIS แจงขายหุ้น big lot วานนี้ให้กับบริษัท หทัยจรูญเอก โฮลดิ้ง จำกัด ซึ่งนางหทัย ถือหุ้นอยู่ 99.99% ยันขายหุ้น big lot เป็นไปตามแผนปรับโครงสร้างบริษัท
12 มิ.ย. 2558

บริษัท เกษตรไทย อินเตอร์เนชั่นแนล ซูการ์ คอร์ปอเรชั่น จำกัด (มหาชน) หรือ KTIS ระบุว่า นางหทัย ศิริวิริยะกุล ผู้ถือหุ้นใหญ่ของบริษัทได้ขายหุ้น KTIS บนกระดานรายใหญ่ (Big Lot Board) นอกเวลาทำการ (Off-Hour Trading) จำนวน 878,800,000 หุ้น คิดเป็น 22.27% ของหุ้นที่ออกและจำหน่ายแล้วทั้งหมดที่ราคาหุ้นละ 12.44 บาทให้กับบริษัท หทัยจรูญเอก โฮลดิ้ง จำกัด ซึ่งนางหทัย ถือหุ้นอยู่ 99.99%
โดยบริษัทเผยว่านางหทัย ศิริวิริยะกุล ผู้ถือหุ้นใหญ่ของบริษัทได้ขายหุ้น KTIS บนกระดานรายใหญ่ (Big Lot Board)ดังกล่าวเป็นไปตามการทำรายการปรับโครงสร้างภายหลังการเข้าจดทะเบียนในตลาดหลักทรัพย์ ตามที่บริษัทได้เปิดเผยข้อมูลดังกล่าวไว้ในแบบแสดงรายการข้อมูลการเสนอขายหลักทรัพย์และหนังสือชี้ชวน ซึ่งท้ายที่สุดแล้วจะซื้อขายจนครบ 1,360,800,000 หุ้น คิดเป็น 35.25% ของหุ้นที่ออกและจำหน่ายแล้วทั้งหมด ซึ่งการเปลี่ยนแปลงโครงสร้างการถือหุ้นครั้งนี้จะไม่กระทบต่อโครงสร้างการบริหารและการจัดการใด ๆ ของบริษัท
          ผู้ถือหุ้นรายใหญ่ 5 อันดับแรกของ KTIS ล่าสุดเมื่อ 7 พ.ค.2558 ประกอบด้วย
          1. นางหทัย ศิริวิริยะกุล  ถือหุ้น  1,396,960,001 หุ้น(36.19%) 
          2. บริษัท 3 เอส โฮลดิ้ง จำกัด  ถือหุ้น  964,999,999 หุ้น(25.00%) 
          3. BANK OF SINGAPORE LIMITED  ถือหุ้น  243,138,600 หุ้น(6.30%) 
          4. นายศิรภาคย์ ศิริวิริยะกุล ถือหุ้น 190,698,000 หุ้น(4.94%) 
          5. MAYBANK KIM ENG SECURITIES PTE. LTD. ถือหุ้น 128,000,000 หุ้น(3.32%)
ทั้งนี้ วานนี้(11 มิ.ย.) พบรายการบิ๊กล็อตหุ้น KTIS 9 รายการ จำนวน 878,800,000 หุ้น มูลค่าซื้อขาย 10,932.27 ล้านบาท เทรดในราคาเฉลี่ยหุ้นละ 12.44 บาท ขณะที่ราคาบนกระดานเทรดหลักปิดที่ 10 บาท เพิ่มขึ้น 0.15 บาท(+1.52%)มูลค่าซื้อขาย 10,943.55 ล้านบาท โดยเปิดตลาดที่ 9.95 บาท ราคาขึ้นสูงสุด 10 บาท และราคาลงต่ำสุด 9.80 บาท
ก่อนหน้านี้เมื่อวันที่ 9 มิ.ย. พบรายการบิ๊กล็อตหุ้น KTIS 6 รายการ จำนวน 489,000,001 หุ้นหรือคิดเป็น 12.67% มูลค่าซื้อขาย 6,083.16 ล้านบาท เทรดในราคาเฉลี่ยหุ้นละ 12.44 บาท
ทั้งนี้ รายการบิ๊กล็อตหุ้น KTIS จำนวน 878.80 ล้านหุ้นหรือคิดเป็น 22.77% ของทุนชำระแล้วที่มี 3,860 ล้านหุ้น มูลค่าที่ตราไว้หุ้นละ 1 บาท และหากรวมกับดีลบิ๊กล็อตครั้งที่แล้ว 12.67% และครั้งนี้ 22.77% จะเกิดดีลไปแล้ว 35.44% ดังนั้นนางหทัย ศิริวิริยะกุล ผู้ถือหุ้นใหญ่ของบริษัทฯคาดว่าจะคงเหลือหุ้น KTIS ในมืออยู่ 0.75%